Sotsiaalkindlustusamet

info@sotsiaalkindlustusamet.ee

aasa.harjak@sotsiaalkindlustusamet.ee 22.04.2024 nr 8-5/265-3

Vaide esitaja Põhja-Sakala Vallavalitsus   
 Registrikood 77000463

Volitatud esindaja: jurist vallasekretäri kohustes Katrin Truve

**Vaie ettekirjutusele nr 5.1-3/35479-9, millega 21.03.2024 anti uus tähtaeg ettekirjutuse täitmiseks ja sunniraha määramiseks**

RESOLUTSIOON:

1. Tunnistada kehtetuks ettekirjutuse nr 5.1-3/35479-6 jätkuna koostatud uue tähtaja andmine ettekirjutuse täitmiseks nr 5.1-3/35479-9., millega anti tähtaeg 25.04.2024.
2. Pikendada vastavalt Põhja-Sakala Vallavalitsuse 11.03.2024 taotlusele nr 8-5/265-1 kuni 22.05.2025.
3. Tunnistada kehtetuks sunniraha hoiatus summas 600 eurot.

ASJAOLUD

1. Põhja-Sakala Vallavalitsuses läbi viidud järelevalvemenetluses teostati kontrolli lastekaitse nõuete täitmise üle. Tehtud ettekirjutuses 5.1-35473-6 tunnistati rikkumiseks, et lastekaitsetöötajal puudus kontrolli ajal erialane kõrgharidus. Sisuliselt tähendab selline ettekirjutus isiku teenistusest vabastamist ja lastekaitsealase töö lõppemist.
2. Sisulisi rikkumisi (et oleks täitmata LasteKS §-s 17 KOV-le pandud ülesandeid) järelevalve ei tuvastanud.
3. Oma 11.03.2024 kirjas selgitas Vallavalitsuse esindaja, et praktikas on suuri probleeme lastekaitsespetsialisti ametikohale sobiva inimese leidmiseks, eriti maapiirkondades.
4. Kontrolli käigus ei avastatud lastekaitsetöös sisulisi puudusi või tegemata jätmisi.
5. LasteKS § 17 lg 2 paneb kohaliku omavalitsusele kohustuseks luua tingimused, et täita sama § lõikes 1 loetletud kohustused lastekaitsetöös. Motiveeritud ja sobiva isiku teenistusest vabastamine antud juhul seab tõsiselt ohtu eeltoodud kohustuse täitmise.
6. Põhja-Sakala soovib selle isiku jätkamist lastekaitsespetsilistina, toetades teda igakülgselt tööülesannete täitmisel ja lisakoolitustega. On igati põhjendatud

SEISUKOHT

1. Põhja-Sakala Vallavalitsus on seisukohal, et ettekirjutuse täitmine tähtajaks 25.04.2024 ei ole proportsionaalne meede arvestades rikkumise sisu ja tegelikke asjaolusid. Tekkinud vastuolu saab lahendada leebema meetmega, eelkõige tähtaja pikendamisega.
2. Põhja-Sakala Vallavalitsus ei saa nõustuda, et lastekaitsetöötaja ametist vabastamine (s,t, ettekirjutuse täitmine) antud tingimustes tõstaks kuidagigi lastekaitsetöö kvaliteeti, oleks kohalike laste ja perede huvides. Uue lastekaitsetöötaja leidmine võib kesta väga pikalt. Kuna seaduse nõuetele saab vastata ainult õppeasutuses vastava õppe läbinud isik, puuduvad KOV-l ka võimalused ise spetsialisti (nii kiireks) koolitamiseks.
3. Väiksem kohalik omavalitsus ei suuda konkureerida ka töötasu osas riigiasutuste ega eraettevõtetega. Seetõttu tuleb teha järeleandmisi inimeste valikul, sh anda neile aeg õppe lõpetamiseks. Sellega paralleelselt suunata spetsialisti lisatasu eest võimalikele koolitustele. Konkurssidele ei laeku kandidaate või nende kvalifikatsioon ei vasta nõuetele, sh ka lastekaitsespetsialisti ametikohal.
4. Ettekirjutusega puudutatud isik on lõpetamas Tartu Ülikooli Pärnu Kolledžis sotsiaaltöö ja rehabilitatsiooni korralduse teist kursust. Isik sobib tööle nii oskustelt kui isikuomadustelt, jätkates töö kõrvalt edukalt õpinguid. Ettekirjutuse täitmise tähtaega soovime pikendada kuni bakalaureuse õppe lõpetamiseni. Meile on teada, et nõuetekohaseks peetakse III-nda kursuse tudengi töötamist kõrgharidust nõudval positsioonil (selleni on jäänud vaid mõned kuud).

**Kokkuvõttes** leiab Põhja-Sakala Vallavalitsus, et määratud nii lühike ettekirjutuse täitmise tähtaeg on ebaproportsionaalne ja ei ole kuidagi lastekaitsetööd toetav. Vaide esitaja nõustub, et seadus nõuab kõrgharidusega töötajat, aga anud juhul ei ole spetsialisti asendamine uuega kuidagi lastekaitsetööd toetav, tekitaks vaid segadust ja töö tempo langemist. Loodame, et sotsiaalkindlustusamet saab siin nii vallale kui ka kohalikele elanikele vastu tulla, pikendades ettekirjutuse täitmise tähtaega soovitud kuupäevani.

Lugupidamisega

Katrin Truve  
 jurist  
*/allkirjastatud digitaalselt/*